早夏言懷
作者：文彥博
朝代：宋

paragraphs: 碧檻初榮槿，芳園已莠葽。
翠岑應解鹿，高樹欲鳴蜩。
霞綺籠飛觀，雲峯映瑣寮。
霜紈徒比月，仙馭好凌飚。
寒水沉朱李，新吟寄綠蕉。
藥房清氣爽，荃壁冷香消。
玉沼賀荷嫩，蘭禳乳燕嬌。
薄帷安畫石，幽徑採神虈。
每欲求飛雪，常思造結瑶。
浩歌頻倚瑟，長袖幾炊彫。
靜對黄梅雨，閑吹紫玉簫。
砌榴紅爛熳，窗岫碧岧嶢。
袁趾疏還往，顔居正寂寥。
且傾光祿酒，莫發采菱謠。